钦定古今图书集成/明伦汇编/宫闱典/第010卷 > 《嘉泰二年恭上太皇太后尊号乐章八首》
## 钦定古今图书集成/明伦汇编/宫闱典/第010卷 > 《嘉泰二年恭上太皇太后尊号乐章八首》

同前

册宝降殿

思齐太任，嫔于周京。至哉坤元，万物资生。不可仪测，
矧可强名。镂玉绳金，昭哉号荣。

册宝诣东阶

鼓钟喤喤，仪物载陈。仪物陈矣？烂其瑶琨。咨尔上公，
相予《文孙》。勿亟勿徐，奉我重亲。

册宝出门

荡荡天门，金铺玉户。采旄翠旌，流苏葆羽。千官影从，
迺导迺辅。都人纵观，填道呼舞。

寿慈宫册宝入门

煌煌宝书，玉篆金缕。曷为来哉，自天子所。自天子所，
以燕文母。婉嬗祥云，日正当午。

册宝升殿

文物备矣，三事其承。崇牙高张，乐充宫庭。耽耽广殿，
左墄右平。敬尔威仪，《摄齐》以登。

册宝诣宫中

“维寿伊何？圣德日新。维慈伊何？祐于后人。”迺范斯金，
迺镂斯珉。皇举玉趾，从于尧门

太皇太后升御坐。〈降同。〉

侍中版奏：“办外严中，出自玉房，袆褕被躬。我龙受之，
祲威盛容。皇帝圣孝，其乐融融。”

册宝诣读册宝位

麟趾“袅蹄，我宝斯刻。碝磩采致，载备斯册。眉寿万年，
诒谋燕翼。于赫汤孙，克绵永福。”

《前汉书孔光传》：成帝母太皇太后，自居长乐宫，而帝
祖母定陶傅太后在国邸，有诏问丞相、大司空定陶
共王太后宜当何居？光素闻傅太后为人刚暴，长于
权谋，自帝在襁褓，而养长教道，至于成人。帝之立又
有力。光心恐傅太后与政事，不欲令与帝旦夕相近，
即议以为定陶太后宜改筑宫。大司空何武曰：“可居
北宫”，上从武昌。北宫有紫房复道，通未央宫。傅太后
果从复道朝夕至帝所。

《魏书高闾传》：“‘是年冬至，高祖文明太后大飨群官，高
祖亲舞于太后前，群臣皆舞，高祖乃歌，仍率群臣再
拜上寿。闾进曰：臣闻大夫行孝，行合一家；诸侯行孝，
声著一国；天子行孝，德被四海。今陛下圣性自天，敦
行孝道，称觞上寿，灵应无差，臣等不胜庆踊，谨上千
万岁寿’。高祖大悦。”

《谈苑》：禁中近清明节，神宗侍曹太皇，因语“自来却无
人做珠子鞍辔，虽然太华，然亦好也。”太皇闻此语，已
密令人描样矣。不数日，实促就珠子鞍辔，传宣索玉
鞍辔一副，神宗莫测所欲用，亦莫敢问。依旨进入，太
后令送后苑拆修，遂施珠鞯焉。其上作小红罗销金
坐子，略可容体。甫近上巳，以鞍架载之送神宗。神宗
大感悦，取小乌马于福宁殿亲试之。驾幸金明池回，
遂乘此鞯。士论皆谓虽神宗绝孝，亦光献至慈，上下
相得，以成其美焉。光献太皇太后疾病稍间，神宗亲
制一小辇，极为轻巧，以珠玉黄金饰之，进于太皇云：
“娘娘试乘此辇，往凉殿散心。”太皇曰：“今日意思无事，
天气亦好。”遂载而之凉殿。太后扶其左，神宗扶其右。
太皇下辇，曰：“官家太后亲自扶辇。”当时在曹家作女
时，安知有今日之盛，喜见颜色。王正仲进《光献悦词》
云：“珠鞯锡御恩犹在，玉辇亲扶事已空。”盖用此两事
也。

《熙丰日历》：太皇太后上宾，有医人妄言当复生者，诏
差御药院李舜举传宣中书、密院、两府南厅医询本
人，称限六十日内如其所陈，于京师金明池内修坛
作醮，及赐净衣一套。至期无验。复诘之，云：“太皇方与
仁宗凭玉阑干，赏千树梅花，无意人间。”上以狂妄，除
名，送秀州编管。后不知所终。

《宋史孙固传》：“固拜门下侍郎，哲宗与太皇太后矜其
年高，每朝会，豫节拜仪，听休于幄次。固数乞骸骨，太
皇太后曰：‘卿，先帝在东宫时旧臣，今帝新听政，勉留
辅导。或体中未安，取文书于家，治之可也’。”固感激，强
起视事。及卒，年七十五，哲宗、太皇太后皆出声泣。
《石林燕语》：母后加谥，自东汉始。本朝后谥，初止二字。
明道中，以章献明肃尝临朝，特加四字。元丰中，庆寿
太皇太后上仙，章子厚为谥，议于朝，诏以“太皇太后
功德盛大”四字，犹惧未尽，始仍故事，遂谥“慈圣光献。”
自是，“宣仁圣烈”与“钦圣宪肃”皆四字云。

《宋史晏殊传》：“殊为翰林学士。仁宗即位，章献明肃太
后奉遗诏权听政。宰相丁谓、枢密使曹利用各欲独
见奏事，无敢决其议者。殊建言，群臣奏事，太后者垂
帘听之，皆无得见，议遂定。”

《闻见前录》：光献太皇太后元丰中感疾，以文字一函
封𫔎甚密，付神宗曰：“俟吾死开之，唯不可因此罪人。”
帝泣受。后疾愈，帝纳此函，后曰：“姑收之。”及后上仙，帝
开函皆仁宗欲立英宗为皇嗣时臣僚异议之书也。
神宗执书恸哭，以太皇太后遗训，不敢追咎其人，故
帝服三年丧，尽礼尽孝者，知慈德之不可忘也。
《过庭录》：元祐五年季秋二日，忠宣吕汲公、安厚卿秉
政。宣仁圣烈皇后寝疾，中外忧惶，三公诣阁门乞入
问疾，诏许之。至御榻前，障以黄幔，哲庙黄袍悫头立
榻左，三臣立右，汲公进问曰：“太皇太后圣躬万福？”后
曰：“老婆待死也。累年保佑圣躬，粗究心力，区区之心，
只欲不坠先烈，措世平泰，不知官家知之否？相公及
天下知之否？”辞气愤郁。吕公未及对，哲庙作色叱曰：
“大防等出。”三公趋退，相顾曰：“吾曹不知死所矣！”
《绍熙行礼记》：寿皇大殓，车驾不至，无与成服，群情忧
惧。留正等遂奏请宪圣代行祭奠之礼，以安人心。往
反数四，始得太皇圣旨：皇帝以疾听就内中成服，太
皇太后代行祭奠之礼。

汝愚等再拜诣帘前奏曰：“皇帝以疾，至今未能执丧，
臣等累入札，乞立皇子嘉王为皇太子，以系人心，皇
帝批出甚好。”继又批：“历事岁久，念欲退闲，取太皇太后处分。”宪圣曰：“皇帝既有御笔，相公自当奉行。”汝愚
等奏曰：“此事甚大，须降一指挥方可。”宪圣曰：“好。”汝愚
遂袖出所拟指挥以进曰：“皇帝以疾，未能执丧，曾有
御笔，直欲退闲皇子嘉王，可即皇帝位，尊皇帝为太
上皇帝，皇后为太上皇后。”宪圣览讫曰：“甚好。”汝愚等
再拜奏曰：“凡事今望太皇太后主张。”宪圣首肯讫，遂
令都知杨舜卿提举寿康宫，以任其责，遂召至帘前
面付之。

《元史本纪》：泰定时，欲加号太后曰太皇太后，命朝臣
议之。监察御史自当曰太后，称太皇太后，于礼不合。
众皆曰：“英宗何以加皇太后号？曰太皇太后？自当曰
英宗，孙也，今上子也。太皇太后之号，孙可以称之，子
不可以称之也。”议遂定。

《大政纪》：正统间，有沙狐狸者，随英宗驾于北庭，汲水
取薪，极其勤劳。也先奇之，留为士卒头目，浸用事，纳
妇生子，遂致富贵，殆四十年。至是访得旧在中国时
所生子，令预请于朝，期以明年归。其子以闻，如期率
其新妇及儿至，入见上。上恐其诈，命所司详验，莫有
识者。狐狸曰：“先帝尝赐我一绣囊，曰‘此周太后手制’”
也。所司取以进，太皇太后曰：“此真先帝物也。”授千户，
赐宅焉。

《温公诗话》：元丰初，宦者王绅效王建作宫词百首献
之，颇有意思。其《太皇太后生日诗》云：“太皇生日最尊
荣，献寿宫中未五更。天子捧觞仍再拜，宝慈侍立到
天明。”宝慈皇太后宫名也。

《老学庵笔记》：“太母，祖母也，犹谓祖为大父。熙宁、元丰
间，称曹太皇为太母，元祐中称高太皇为太母，皆谓
帝之祖母尔。元符中谓向太后为太母，绍兴中谓韦
太后为太母，则非矣